Әхмәт Фәйзинең “Тукай “ романы буенча йомгаклау дәресе.

5 нче сыйныфның татар төркеме

Максат: Укучыларның белемнәрен тикшерү. Г. Тукай турындагы белемнәрен тирәнәйтү. Кешеләрдә уңай сыйфатларның һәр чорда да булуын күрсәтү.

Җиһазлау: 5 нче сыйныф өчен әдәбият дәреслеге. Укытучылар өчен кулланма. Интерактив китап “Г.Тукай. Тормыш юлы һәм иҗаты”. Ә. Фәйзи һәм Г.Тукай портретлары. “Тукай” романы китабы. Слайдлар.

Методлар: әңгәмә, фикер алышу.

Дәреснең барышы:

Экранда: Ә. Фәйзи портреты, “Тукай” романы китаплары

Без Әхмәт Фәйзинең “Тукай” романыннан өзекләр укыдык. Бу роман ни өчен шулай аталган?

*Габдулла Тукайга багышланган әсәр.*

Башка әсәрләрдән кайсы ягы белән аерыла?

*Биографик әсәр.*

Тукайның тормышы турында “Исемдә калганнар” әсәре бар бит инде.Әхмәт Фәйзи ни өчен тагын шагыйрьнең тормышы турында язды икән?

“*Исемдә калганнар” автобиографик әсәр. Бу роман – әдәби әсәр, тарихи – биографик характерда. Анда кечкенә Тукайдан тыш башка кешеләр турында һәм төрле вакыйгалар сурәтләнгән.*

Шагыйрьнең тормышында бала вакытта ук сәяхәтләр күп булган. Ул бик кечкенә вакытта бер җирдән икенче җиргә күчеп йөрергә мәҗбүр булган. Романдагы вакый галар бала вакыттагы 9 – 10 ел гомерне үз эченә алган. Бу вакыт эчендә кечкенә Габдулла кулдан – кулга күчеп кайларда гына булмаган.

Слайдта схема:

Кушлавыч – Сасна – Өчиле – Казан – Өчиле – Кырлай – Җаек

Без укыган өзекләрдә Габдулланың кайда яшәве турында сөйләнелә?

*Казанда яшәве турында*.

Слайдлар: Иске Казан рәсемнәре.

Габдулла Казанга ничек һәм кемнәргә килеп эләгә?

*Базарда кечкенә Габдулланы Мөхәммәтвәли исемле кеше күрә.*

*Габдулла аңа үлгән улын хәтерләтә*.

Габдулланың портретын табып укыту.

Кем ул Мөхәммәтвәли? Нәрсә белән шөгыльләнә? Аның турында язылган

урыннарны табып укырга кушыла.

Мөхәммәтвәлинең хатыны кем? Газизә турында язылган урыннарны табыгыз.

Алар Казанның кайсы урынында яшиләр?

Тормышлары ни дәрәҗәдә?

Ничек уйлыйсыз, Габдуллага бу гаиләдә рәхәт булырмы икән? Чөнки моңа кадәр аңа яшәве бер дә җиңел булмаган бит. Рәхәт булса, исбатлагыз.

*Рәхәт булыр. Чөнки алар Габдулла белән бик ягымлы сөйләшәләр, шаярталар.( шул урыннарны* табып укыйлар)

“ Бу рәхәтне Габдулланың озаккарак сузасы килде”- ди автор.

Аны тагын ничек сузып була?

Дуслар *булганда.Габдулла Әптелбәр һәм Аннушка белән таныша.*

Ни өчен Габдулла алар белән тиз арада аралашып китә алды соң?

Сезгә алар ошадымы? Ни өчен? Шуны раслаган урыннарны табып укыгыз.

*Әптелбәр Аннушка*

*булдыклы кыю*

*чыдам ярдәмчел*

*сабыр туры сүзле*

*игътибарлы игътибарлы*

шәфкатьле

Балаларның дуслашып китүләрен нинди юллардан аңлап була?

*“Абдул тагын чык”- дип кычкырып калалар*.

Дуслары турында Габдулла тагын нәрсәләр белә?

*Әптелбәрнең әтисе турында. Аның көчле, зур гәүдәле кеше булуын күргәч,Әптелбәр нең дәрәҗәсе тагын да күтәрелә.Өстәвенә ул аның үз әтисе дә бит. Габдулла аны бәхетле дип саный.*

Ни өчен әтисе шундый эшчән, тырыш булуга карамастан, алар бик начар яшиләр? Ул өйнең нинди икәнлеге турында дәреслектән табып укып күрсәтегез әле. ( ярлылыкның сәбәбен әйттерү – ул вакытлар бөтенесе байлар кулында булган, хезмәт хакын бик аз түләгәннәр ).

Ул вакыттагы тормышны хәзерге тормыш белән чагыштырып буламы?

Әлбәттә юк. Хәзер һәр кешегә яхшы яшәү өчен мөмкинлекләр бар. Тырышып эшләргә генә кирәк.

Йомгаклау өлеше.

Шулай итеп, укыган өзекләрдә сез нәрсәләр турында белдегез?

*Кечкенә Тукайның Казандагы тормышы турында*.

Ә хәзер әсәрне ничек үзләштерүегезне тикшереп карыйбыз.

Слайд: Бу сүзләрне кем әйтә?

1. “Кәҗүл читек кигәнең юктыр әле синең, пример әйтик... Тегеп биримме үзеңә кәҗүл читек, ә?”
2. “Я, күгәрченем, йокың туйдымы?”
3. “Сыер синнән көчлерәк.Безнең авылда сыер мәзин малаен сөзеп екты.”
4. Әйдә, мин сиңа кечкенә тавыклар күрсәтәм.”
5. Курыкмагыз, аның тешләре юк, хәзер ул карт инде, аңа чылбыр да кигезмиләр...”

Әсәр сездә нинди тәэсир калдырды?

Кешеләр нинди генә авыр тормышта яшәмәсеннәр, алар гади, мәрхәмәтле, Тырыш булганнар.

Әйе, бу сыйфатлар бүгенге көндә дә бик кирәк.Шул вакытта гына киләчәгебез матур,якты булачак.Ә киләчәк сезнең кулларда.

Өй эше бирү:

1 нче төркем (көчле укучылар ). Әсәрнең эчтәлегенә туры килә торган мәкальләр табып килергә.

2 нче төркем. Үзегезгә ошаган өзекнең эчтәлеген сөйләргә өйрәнергә.

Ирекле бирем. Үзегезгә ошаган өзеккә рәсем ясарга.